Carter se 'ouman-kuite' kos hom | Netwerk24
Carter se 'ouman-kuite' kos hom
03 Augustus 2020 14:11
Wat sy kanse betref om nog vir die Blues te speel, het Dan Carter waarskynlik die einde van die pad bereik. Foto: Getty Images
Die 38-jarige Carter, wat in 112 toetse as losskakel vir die All Blacks gespeel het, het hom tot die Blues verbind en het in die eerste paar weke van die kompetisie hard gewerk om sy fiksheid weer op peil te kry.
Hy sou op 18 Julie op die plaasvervangerbank gewees het vir die stryd teen Hurricanes. Hy het egter 'n kuitbesering opgedoen en moes hom toe onttrek aan die span en kon nie sy debuut vir die Aucklandse span maak nie.
Carter, wat die afgelope vyf jaar in Frankryk en Japan gespeel het, was voor sy oorsese omswerwinge jare lank 'n steunpilaar in die Crusaders se span.
Met die Blues wat nog net een wedstryd in dié reeks vir Kiwi-Superrugbyspanne oor het, lyk die kanse egter nou skraal dat Carter enigsins speelkans sal kry.
In 'n vraag-en-antwoord-sessie op sosiale media, erken hy sy verwagtinge om te kan speel, was selfs voor daardie besering al min.
"Ek het eintlik nie verwag om te speel nie, tensy daar beserings aan Beauden (Barrett) én Otere (Black) sou wees," sê Carter.
"Hulle is albei kookwater die laaste paar maande, so ek is tevrede om die span op ander maniere te help."
Carter sê sy "ouman-kuite" voel goed en dat hy wel hardloop, maar hy gee ook toe sy beserings neem nou langer om te herstel as gewoonlik.
Die Blues het hierdie week 'n ruskans voordat hulle die seisoen afsluit teen die Crusaders op 16 Augustus. Dit is 'n kragmeting wat die wenner van die reeks kan bepaal indien die Crusaders Sondag teen die Highlanders sou verloor.
Die Blues se hulpafrigter Tana Umaga sê daar is nie planne om aan Carter 'n sprokies-terugkeer teen sy eertydse span te gee nie.
"Hy sal net kan speel as hy 'n 100% fiks is," het Umaga aan The New Zealand Herald gesê.
"Ek dink nie dit is regverdig teenoor hom of die span of enigeen nie (om hom om sentimentele redes te kies). Hy ken sy liggaam beter as enigeen." – Reuters